b'\n_START_ARTICLE_\nSelen\n_START_SECTION_\nRaba\n_START_PARAGRAPH_\nSelen je nujno potrebno mikrohranilo za vse znane oblike \xc5\xbeivljenja; sestavlja nenavadno aminokislino selenocistein. Zaradi njegovih fotovolta\xc5\xbenih in fotoprevodni\xc5\xa1kih lastnosti ga na \xc5\xa1iroko uporabljajo v elektroniki, denimo za izdelavo fotocelic in son\xc4\x8dnih celic. Uporabljal se je tudi za izdelovanje usmernikov._NEWLINE_Selen se uporablja za razbarvanje stekla, saj nevtralizira zeleno barvo, nastalo zaradi \xc5\xbeelezastih ne\xc4\x8disto\xc4\x8d. Uporabljajo ga lahko tudi za porde\xc4\x8ditev stekel in steklovin. Selen uporabljajo za izbolj\xc5\xa1anje odpornosti proti odrgninam vulkaniziranih gum. Uporablja se tudi pri fotokopiranju._NEWLINE_Selen uporabljajo tudi za toniranje fotografij; v ta namen ga prodajajo \xc5\xa1tevilni dobavitelji fotomateriala, vklju\xc4\x8dno s Kodakom in Fotospeedom. V fotografski umetnosti se uporablja za poostritev in raz\xc5\xa1iritev tonskega obsega in za pove\xc4\x8danje obstojnosti slik.\n_START_SECTION_\nZgodovina\n_START_PARAGRAPH_\nSelen (gr\xc5\xa1ko \xcf\x83\xce\xb5\xce\xbb\xce\xae\xce\xbd\xce\xb7 selene, luna) je leta 1817 odkril J\xc3\xb6ns Jacob Berzelius, ki je ugotovil, da je element povezan s telurjem._NEWLINE_Poraba selena je nara\xc5\xa1\xc4\x8dala z razvojem novih na\xc4\x8dinov uporabe, vklju\xc4\x8dno z aplikacijami na podro\xc4\x8dju sestavljanja gum, zlitinah jekla in selenskimi usmerniki. Do leta 1970 je selen v usmernikih ve\xc4\x8dinoma nadomestil silicij in glavna raba selena je postala raba kot fotoprevodnik v fotokopirnih strojih. V 80. letih 20. stoletja je raba v polprevodnikih zatonila (\xc4\x8deprav ni povsem izginila), saj je vedno ve\xc4\x8d kopirnih strojev uporabljalo organske fotoprevodnike._NEWLINE_Leta 1996 je raziskava pokazala pozitivno korelacijo med dodatki selena in prepre\xc4\x8devanjem nastanka raka pri ljudeh, vendar \xc5\xa1iroka uporaba tega pomembnega odkritja ne bi znatno pripomogla k povpra\xc5\xa1evanju, saj so potrebni le mali odmerki. V poznih 90. letih je zaradi okoljskih standardov, ki ukinjajo nevarni svinec, postala pomembna raba selena kot dodatka vodovodnim armaturam, pogosto z bizmutom.\n_START_SECTION_\nNajdi\xc5\xa1\xc4\x8da\n_START_PARAGRAPH_\nSelen se pojavlja kot selenid v mnogih sulfidnih rudah, kot so bakrova, srebrova ali svin\xc4\x8deva ruda. Pridobijo ga kot stranski produkt pri predelovanju teh rud, iz anodnega blata pri elektrolitskem rafiniranju bakra in iz blata svin\xc4\x8denih komor v tovarnah \xc5\xbeveplene kisline. Ta blata lahko obdelajo na \xc5\xa1tevilne na\xc4\x8dine, da pridobijo prosti selen.\n_START_SECTION_\nIzotopi\n_START_PARAGRAPH_\nSelen ima najmanj 29 izotopov, od katerih je 5 stabilnih, 6 pa jih je jedrskih izomerov.\n_START_SECTION_\nSelen in zdravje\n_START_PARAGRAPH_\nSelen v \xc4\x8dlove\xc5\xa1ki prehrani nastopa kot mikrohranilo. Uporabljamo ga za odstranjevanje prostih radikalov z antioksidantnimi encimi, igra pa tudi vlogo pri pravilnem delovanju \xc5\xa1\xc4\x8ditnice. Zadostne koli\xc4\x8dine selena dobimo v \xc5\xbeitaricah, mesu, ribah in jajcih. Posebno bogat vir selena so brazilski ore\xc5\xa1\xc4\x8dki._NEWLINE_Pri zdravih ljudeh je pomanjkanje selena relativno redko. Pojavi se lahko pri pacientih z resno obolelim \xc4\x8drevesjem, ali tistim, ki so podvr\xc5\xbeeni popolni parenteralni prehrani. Poleg tega so v nevarnosti tudi ljudje, ki so odvisni od hrane, pridelane na zemlji, revni s selenom. Priporo\xc4\x8den dnevni odmerek za odrasle je 55 mikrogramov. Ve\xc4\x8d kot 400 mikrogramov dnevno lahko pripelje do zastrupitve (t. i. selenoze).\n_START_SECTION_\nToksi\xc4\x8dni u\xc4\x8dinki\n_START_PARAGRAPH_\n\xc4\x8ceprav prosti selen ni toksi\xc4\x8den, so nekatere njegove spojine izjemno strupene; delujejo podobno kot arzen. Vodikov selenid in druge spojine so zelo strupene, nevaren pa je tudi v visokih koncentracijah. Rastline iz rodov grahovcev in osivnic, ki rasejo v zemlji, bogati s selenom, lahko povzro\xc4\x8dijo resne u\xc4\x8dinke na \xc5\xbeivali, ki se z njimi prehranjujejo. _NEWLINE_Po podatkih z varnostnega lista International Occupational Safety and Health Information Centre (CIS) je selen strupen (CAS No: 7782-49-2; RTECS No: VS7700000; EC No: 034-001-00-2), \xc5\xa1e posebej, ko je v obliki majhnih del\xc4\x8dkov (npr. prah ali pare)._NEWLINE_Razvpit mno\xc5\xbei\xc4\x8den pojav toksi\xc4\x8dnih u\xc4\x8dinkov selena se je zgodil v 1980. letih v Kaliforniji (ZDA). Tamkaj\xc5\xa1nji prebivalci so speljali odve\xc4\x8dno namakalno vodo v bazene za izhlapevanje, kjer je nastalo obse\xc5\xbeno mokri\xc5\xa1\xc4\x8de, razgla\xc5\xa1eno za Naravni rezervat Kesterson. Vendar pa je podlaga na tem obmo\xc4\x8dju bogata s selenom, ki se je izpiral in nalagal ter mo\xc4\x8dno presegel varne koncentracije, zaradi \xc4\x8desar je pri\xc5\xa1lo do mno\xc5\xbei\xc4\x8dnega pojava deformacij pri mladi\xc4\x8dih vodnih ptic ter odmiranja rib. Rezervat so morale oblasti zapreti in izvesti obse\xc5\xbeno \xc4\x8distilno akcijo.'